YHTEINEN TOIMINTA,

22 päivältä marraskuuta 1996,

jonka neuvosto on hyväksynyt Euroopan unionista tehdyn sopimuksen J.3 artiklan perusteella Suurten järvien alueesta (96/669/YUTP)

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja erityisesti sen J.3 artiklan,

ottaa huomioon Firenzessä 21 ja 22 päivänä heinäkuuta 1996 kokoontuneen Eurooppa-neuvoston päätelmät,

ottaa huomioon Euroopan unionin Ruandaa koskevista tavoitteista ja painopistealueista 24 päivänä lokakuuta 1994 vahvistetun yhteisen kannan,

ottaa huomioon 28 päivänä lokakuuta 1996 pidetyssä neuvoston istunnossa ja 7 päivänä marraskuuta 1996 pidetyssä kehitysyhteistyöstä ja humanitaarisesta avusta vastaavien ministereiden erityiskokouksessa hyväksytyt julkilausumat ltä-Zairen tilanteesta,

ottaa huomioon sen, että Yhdistyneiden Kansakuntien turvallisuusneuvosto antoi 9 ja 15 päivänä marraskuuta 1996 päätöslauselmat 1078 ja 1080; nämä päätöslauselmat on pantava täytäntöön,

tunnustaa Afrikan valtioiden osallistumisen merkityksen Suurten järvien alueella vallitsevan kriisin ratkaisemisessa,

sekä katsoo, että

Euroopan unioni on jo aloittanut kriisin ratkaisun selvittämisen Suurten järvien alueelle lähetetyn erikoislähettiläänsä rakentavan toiminnan kautta,

Euroopan unionin on liitettävä ponnistelunsa kriisin ratkaisemiseksi osaksi kansainvälisen yhteisön toimintaa turvallisuusneuvoston asiaa koskevien päätöslauselmien mukaisesti,

ja

neuvosto teki tänään samanaikaisen päätöksen, jossa Länsi-Euroopan unionia pyydetään valmistelemaan ja panemaan täytäntöön tämän yhteisen toiminnan puolustukseen liittyvät erityisnäkökohdat,

ON HYVÄKSYNYT TÄMÄN YHTEISEN TOIMINNAN:

1 artikla

Euroopan unioni tukee Yhdistyneiden Kansakuntien turvallisuusneuvoston asiaa koskevien päätöslauselmien kiireellistä täytäntöönpanoa, jotka mahdollistavat humanitaarisen avun toimittamisen Itä-Zaireen sekä helpottavat pakolaisten vapaata paluumahdollisuutta alkuperämaahansa ja siirtymään joutuneiden henkilöiden paluuta. Yhteisö ja jäsenvaltiot edesauttavat näiden päätöslauselmien täytäntöönpanoa tarkoituksenmukaisiksi katsomillaan keinoilla, jotka niiden on sovitettava yhteen tässä yhteisessä toiminnassa täsmennettyjen yksityiskohtaisten sääntöjen mukaan. Euroopan unioni korostaa jälleen, miten ensisijaisen tärkeää on, että pakolaiset voivat palata alkuperämaahansa, ja miten tarpeellista on poistaa kaikki esteet tämän mahdollistamiseksi. Euroopan unioni vahvistaa halukkuutensa auttaa Ruandaa luomaan perusedellytykset Ruandan pakolaisten paluulle.

2 artikla

Neuvosto tukee Yhdistyneitä Kansakuntia yhteensovittamisessa ja toteaa, että komissio vastaa yhteisön ja sen jäsenvaltioiden ponnistelujen yhteensovittamisesta humanitaarisen avun toimittamiseksi ja perille saattamiseksi mahdollisimman kiireellisesti Itä-Zairen pakolaisille ja siirtymään joutuneille henkilöille.

3 artikla

Jäsenvaltioiden on tiedotettava toisilleen humanitaariseen ja sotilaalliseen apuun liittyvistä vapaaehtoisista avustustoimenpiteistä ja sovittava neuvostossa vapaaehtoisavusta sen tukemiseksi, että afrikkalaiset voisivat osallistua monikansallisiin joukkoihin Yhdistyneiden Kansakuntien turvallisuusneuvoston antamien asiaa koskevien päätöslauselmien mukaisesti.

4 artikla

Yhteisön osallistumisen osalta tämän yhteisen toiminnan tavoitteiden rahoittamiseen neuvosto toteaa, että komissio tarkastelee eri mahdollisuuksia ja esittää aiheellisia ehdotuksia tältä osin.

5 artikla

Euroopan unioni tulee tehostamaan ponnistelujaan vakaan tilanteen palauttamiseksi Suurten järvien alueelle erityisesti tukemalla demokraattisten instituutioiden perustamista ja ihmisoikeuksien kunnioittamista. Euroopan unioni korostaa, että Yhdistyneiden Kansakuntien ja Afrikan yhtenäisyysjärjestön johdolla käytävällä Suurten järvien alueen rauhan, turvallisuuden ja kehityksen konferenssilla on merkittävä asema kestävän ratkaisun löytämiseksi kyseisen alueen kriisiin. Se kehottaa kaikkia osapuolia tehostamaan ponnistelujaan, jotta tämä konferenssi voitaisiin järjestää.

6 artikla

Tämä yhteinen toiminta tulee voimaan päivänä, jona se hyväksytään.

7 artikla

Tämä yhteinen toiminta julkaistaan virallisessa lehdessä.

Tehty Brysselissä 22 päivänä marraskuuta 1996.

Neuvoston puolesta

J. BURTON

Puheenjohtaja